Дзьмітры Гушчанка

**Дзьмі́тры Гу́шчанка** ( 12 траўня 1988 году, Віцебск, БССР) — беларускі футбаліст, брамнік. Выступае за магілёўскі клюб «Дняпро». Уваходзіць у Клюб беларускіх брамнікаў, якія не прапускалі галы ў 100 і болей матчах на найвышэйшым узроўні.

## Кар’ера
### Клюбная
Футбольную кар’еру распачаў у «Віцебску». З 2007 году выступаў за дубль каманды. У другой палове сэзону 2008 году быў аддадзены ў арэнду ў віцебскі «Мясакамбінат», які выступаў у другой лізе. У наступным сэзоне таксама быў аддадзены ў арэнду мазырскую «Славію» да канца году. У сэзоне 2010 году дэбютаваў у аснове «Віцебска» і замацаваўся ў асноўным складзе клюбу, выцясьнеўшы шматвопытнага галкіпэра віцебскай каманды Юрыя Васюціна.

З 2011 году выступаў за менскае «Дынама». 28 жніўня ў матчы з БАТЭ нанёс цяжкую траўму нападніку барысаўскага клюбу і зборнай Беларусі Віталю Радзівонаву. У студзені 2012 году быў аддадзены менскім «Дынама» ў арэнду «Белшыне» да канца сэзону 2013 году. У канцы 2013 году вярнуўся з арэнды ў менскае «Дынама». У канцы ліпеня 2014 году падпісаў кантракт з бабруйскай «Белшынай». У студзені 2015 году падпісаў кантракт з клюбам «Віцебск».

Замацаваўся ў якасьці асноўнага брамніка віцяблянаў. У cэзоне 2015 годзе правёў усе 26 матчаў чэмпіянату. У cэзоне 2016 году стаў капітанам каманды. Сэзон 2018 году, як і папярэднія, пачынаў як асноўны брамнік, аднак 29 красавіка ў матчы супраць «Смалявічаў» (1:1) атрымаў чырвоную картку і быў выдалены, а неўбававе дадаткова быў дыскваліфікаваны на пяць матчаў. Пасьля адбыцьця дыскваліфікацыі ўжо ня здолеў выцесьніць з асновы Андрэя Шчарбакова. У cэзоне 2019 году зноў стаў асноўным брамнікам віцебскай каманды. У студзені 2020 году знаходзіўся на праглядзе ў казаскім клюбе «Касьпі», аднак у выніку пастанавіў падоўжыць кантракт зь «Віцебскам». У cэзоне 2020 году пачаў часьцей саступаць месца ў асноўным складзе Арцёму Сароку. У 2021 годзе вярнуўся ў стартавы склад. У студзені 2022 году падоўжыў пагадненьне з клюбам.

У cэзоне 2022 году правёў без заменаў усе 30 матчаў каманды ў чэмпіянаце Беларусі. У студзені 2023 году, не зважаючы на страту «Віцебскам» месца Найвышэйшай лігі, пастанавіў застацца ў клюбе на новы cэзон. У 2025 годзе пасьля няўдалай сэрыі Дзьмітра Харытонава Гушчанка атрымаў свой шанец і замацаваўся ў складзе да канца сэзону. 2 верасьня ў матчы супраць «Слуцку» захаваў сваю браму без прапушчаных галоў, што стала ягоным 100-м матчам на найвышэйшым узроўні з «нулём». Па заканчэньні сэзону пасьля доўгага часу ў Віцебску сышоў з каманды і прыяднаўся да магілёўскага «Дняпра».

### Міжнародная
У 2011 годзе Дзьмітры прыцягваўся да гульняў моладзевай зборнай Беларусі, разам зь якой браў удзел у моладзевым чэмпіянаце Эўропы па футболе ў Даніі ў 2011 годзе. Напачатку 2013 году атрымаў запрашэньне ў склад нацыянальнай зборнай Беларусі на таварыскі матч супраць зборнай Вугоршчыны, аднак паводле словаў галоўнага трэнэра каманды Георгія Кандрацьева гулец павінен быў замяніць Аляксандра Гутара, і не плянаваўся ў якасьці асноўнага брамніка зборнай.

## Дасягненьні
* Бронзавы прызэр маладзёвага чэмпіянату Эўропы: 2011

## Статыстыка

## Крыніцы

## Вонкавыя спасылкі
* Профіль на сайце «Белшыны»
* Профіль на сайце «Дынама»
* Статыстыка «ПБ-Инфо»

Катэгорыя:Беларускія футбалісты